**Έκθεση της** **Κοινοβουλευτικής Επιτροπής Μεταφορών, Επικοινωνιών και Έργων για το νομοσχέδιο με τίτλο «Ο περί Επιστημονικού και Τεχνικού Επιμελητηρίου Κύπρου (Τροποποιητικός) (Αρ. 3) Νόμος του 2022»**

**Παρόντες:**

Μαρίνος Μουσιούττας, πρόεδρος Βαλεντίνος Φακοντής

Κώστας Κώστα Χρύσανθος Σαββίδης

Φωτεινή Τσιρίδου Ηλίας Μυριάνθους

Πρόδρομος Αλαμπρίτης Σταύρος Παπαδούρης

Η Κοινοβουλευτική Επιτροπή Μεταφορών, Επικοινωνιών και Έργων μελέτησε το πιο πάνω νομοσχέδιο σε πέντε συνεδρίες της, που πραγματοποιήθηκαν στις 17 και 24 Νοεμβρίου 2022, την 1η και στις 8 και 15 Ιουνίου 2023.  Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της ο τέως Υπουργός Μεταφορών, Επικοινωνιών και Έργων, συνοδευόμενος από υπηρεσιακούς του υπουργείου, και εκπρόσωποι του Υπουργείου Γεωργίας, Αγροτικής Ανάπτυξης και Περιβάλλοντος, του Τμήματος Δημόσιας Διοίκησης και Προσωπικού του Υπουργείου Οικονομικών, του Τμήματος Πολεοδομίας και Οικήσεως του Υπουργείου Εσωτερικών, της Νομικής Υπηρεσίας της Δημοκρατίας, του Επιστημονικού Τεχνικού Επιμελητηρίου Κύπρου (ΕΤΕΚ), της Συνομοσπονδίας Εργαζομένων Κύπρου (ΣΕΚ), της Παγκύπριας Εργατικής Ομοσπονδίας (ΠΕΟ), της Δημοκρατικής Εργατικής Ομοσπονδίας Κύπρου (ΔΕΟΚ), της Παγκύπριας Οργάνωσης Ελεύθερων Επαγγελματιών Μελετητών Αρχιτεκτόνων και Πολιτικών Μηχανικών (ΠΟΕΕΜ), του Παγκύπριου Συνδέσμου Σκυροποιών, του Συλλόγου Αρχιτεκτόνων Κύπρου (ΣΑΚ), του Συνδέσμου Γεωλόγων και Μεταλλειολόγων Κύπρου, του Συνδέσμου Επιστημόνων Εκτιμητών και Συμβούλων Ακινήτων Κύπρου, του Συνδέσμου Εργοληπτών Μηχανολογικών και Ηλεκτρολογικών Έργων Κύπρου (ΣΕΜΗΕΚ), του Συλλόγου Πολιτικών Μηχανικών και Αρχιτεκτόνων Κύπρου (ΣΠΜΑΚ), του Συλλόγου Πολιτικών Μηχανικών Κύπρου (ΣΠΟΛΜΗΚ), του Συνδέσμου Επιστημόνων και Μηχανικών Περιβάλλοντος Κύπρου, του Κλάδου Μηχανικών Περιβάλλοντος και του Συνδέσμου Συμβούλων Μηχανικών.

Η Παγκύπρια Συντεχνία Δημοσίων Υπαλλήλων (ΠΑΣΥΔΥ), η Ανεξάρτητη Συντεχνία Δημοσίων Υπαλλήλων Κύπρου (ΑΣΔΥΚ), η Παγκύπρια Συντεχνία ΙΣΟΤΗΤΑ, η Παγκύπρια Ομοσπονδία Ανεξάρτητων Συνδικαλιστικών Οργανώσεων (ΠΟΑΣΟ), η Κυπριακή Εταιρεία «Πληροφορική», ο Παγκύπριος Σύνδεσμος Χημικών Μηχανικών, ο Σύνδεσμος Ασφάλειας και Υγείας Κύπρου, ο Σύνδεσμος Ηλεκτρολόγων Μηχανικών Κύπρου, ο Σύνδεσμος Μηχανολόγων Μηχανικών Κύπρου (ΣΜΜΗΚ), καθώς και ο Σύλλογος Ναυπηγών και Ναυτικών Μηχανολόγων Μηχανικών, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σημειώνεται ότι κατά τη συζήτηση του νομοσχεδίου ενώπιον της επιτροπής παρευρέθηκαν επίσης τα μέλη της κ. Δημήτρης Δημητρίου, Γιαννάκης Γαβριήλ και Χρίστος Ορφανίδης, καθώς και τα μη μέλη της κ. Χρύσης Παντελίδης και Χρίστος Σενέκης.

Σκοπός του νόμου που προτείνεται είναι η τροποποίηση του περί Επιστημονικού Τεχνικού Επιμελητηρίου Κύπρου Νόμου, ώστε να συμπεριληφθεί στον κλάδο της μηχανικής επιστήμης η ειδικότητα της μηχανικής περιβάλλοντος και να αυξηθούν τα μέλη του γενικού συμβουλίου του Επιστημονικού Τεχνικού Επιμελητηρίου Κύπρου από τριάντα σε τριάντα πέντε.

Στο πλαίσιο της εξέτασης του νομοσχεδίου από την επιτροπή, ο τέως Υπουργός Μεταφορών, Επικοινωνιών και Έργων αναφέρθηκε επιγραμματικά στις πρόνοιες του νομοσχεδίου, επισημαίνοντας ότι η συμπερίληψη της εν λόγω ειδικότητας στον κλάδο της μηχανικής επιστήμης επιβάλλεται εντός του γενικότερου πλαισίου της εισαγωγής και υλοποίησης της πράσινης μετάβασης τόσο σε εθνικό όσο και σε ευρωπαϊκό επίπεδο.

Ο εκπρόσωπος του ΕΤΕΚ συμφώνησε με τον σκοπό και τις επιδιώξεις του προτεινόμενου νόμου, υποβάλλοντας παράλληλα γραπτώς τις ακόλουθες εισηγήσεις για την αναθεώρηση προνοιών του:

1. Τροποποίηση του ορισμού του όρου «κλάδος μηχανικής επιστήμης», ώστε να διαχωρίζεται ο υφιστάμενος κλάδος επιμέτρησης και εκτίμησης γης σε δύο ξεχωριστούς κλάδους, ήτοι στον κλάδο επιμέτρησης ποσοτήτων και στον κλάδο εκτίμησης γης.
2. Εισαγωγή πρόνοιας βάσει της οποίας παρέχεται η εξουσία στη διοικούσα επιτροπή, σε περίπτωση θέσπισης νέου κλάδου μηχανικής επιστήμης, να αποφασίζει τη μεταφορά ήδη εγγεγραμμένων σε συγκεκριμένο κλάδο της μηχανικής επιστήμης μελών του ΕΤΕΚ στον νέο αυτό κλάδο, υπό την προϋπόθεση ότι αυτό επιτρέπεται με βάση τα προσόντα που απαιτείται να έχουν.
3. Εισαγωγή μεταβατικής διάταξης βάσει της οποίας ο προτεινόμενος νόμος τίθεται σε ισχύ από την 1η Ιανουαρίου 2024, ώστε να διασφαλιστεί ότι δεν θα επηρεαστεί η εκλογική διαδικασία για την ανάδειξη νέου γενικού συμβουλίου του επιμελητηρίου, η οποία θα διεξαχθεί τον Νοέμβριο του 2023.

Οι εκπρόσωποι του Υπουργείου Μεταφορών, Επικοινωνιών και Έργων, της Νομικής Υπηρεσίας της Δημοκρατίας και των εμπλεκόμενων φορέων αποδέχτηκαν τις προτεινόμενες εισηγήσεις, που κατέθεσε ο εκπρόσωπος του ΕΤΕΚ.

Η επιτροπή, λαμβάνοντας υπόψη όλα όσα τέθηκαν ενώπιόν της, αποφάσισε όπως υιοθετήσει τις εισηγήσεις του ΕΤΕΚ, τις οποίες ενσωμάτωσε στο κείμενο του νομοσχεδίου. Επιπροσθέτως, η επιτροπή επέφερε στο κείμενο του προτεινόμενου νόμου περαιτέρω τροποποιήσεις με σκοπό τη διασαφήνιση ορισμένων προνοιών του, καθώς και τη βελτίωσή του από νομοτεχνικής απόψεως.

Υπό το φως των πιο πάνω, η Κοινοβουλευτική Επιτροπή Μεταφορών, Επικοινωνιών και Έργων επιφυλάχθηκε να τοποθετηθεί επί των προνοιών του προτεινόμενου νόμου κατά τη συζήτησή του ενώπιον της ολομέλειας του σώματος.

Σημειώνεται ότι, σε περίπτωση ψήφισης του νομοσχεδίου σε νόμο, θα τροποποιηθεί ο τίτλος του, ώστε να αναφέρεται ως «Ο περί Επιστημονικού Τεχνικού Επιμελητηρίου Κύπρου (Τροποποιητικός) Νόμος του 2023».

4 Ιουλίου 2023

Αρ. Φακ.: 23.01.063.231-2022

ΜΙ/ΜΑΧ/ΡΠ